Genade In Gebrokenheid - 'n Bybelstudie (Sagteband)
Ontdek in 6 studies hoe gebrokenheid kan lei tot vreugde en oorvloedige lewe.
Dit is moontlik om 'n oorvloedige lewe te leef, selfs in gebrokenheid.
Met die 6 studies in Genade in gebrokenheid – 'n Bybelstudie neem New York Times-topverkoper outeur Ann Voskamp lesers op 'n persoonlike lewensreis van gebrokenheid. Sy help lesers om in te sien dat dit moontlik is om 'n betekenisvolle lewe te leef en egte verhoudings te hê ten spyte van gebrokenheid. Sy help lesers ook om te besef dat 'n mens ten spyte van alles wat verkeerd loop 'n hegter en intiemer verhouding met God kan hê en 'n ware oorvloedige lewe ervaar.
In Genade in gebrokenheid – 'n Bybelstudie kyk Ann na die volgende vrae wat niemand durf ignoreer nie:
· Hoe leef jy jou een gebroke lewe?
· Wat beteken dit om kruisvormig te leef en te leer om te ontvang?
· Wat moet jy doen as jy werklik volkome heelheid wil ervaar voordat dit te laat is?
Die Skriflesings, groepbesprekings, riglyne vir gebed en individuele studies tussen sessies maak hierdie Bybelstudie ideaal vir Bybelstudiegroepe en individue.
Ann Voskamp is die skrywer van One Thousand Gifts, wat meer as 'n miljoen eksemplare verkoop het en vertaal is in 20 tale, waaronder in Afrikaans. Sy is skrywer vir DaySpring ('n afdeling van Hallmark) en 'n kampvegter vir armes wat werk vir Compassion International. Ann het 'n opleidingsagtergrond in psigologie en opvoeding. Sy en haar man boer in die Mennonitiese distrik in suidwes-Ontario.
Iemand het vir jou 'n bos blomme gebring: koringblomme en geurige freesia. Jy sit dit in jou gunsteling vaas, 'n elegante, pragtige porseleinvaas. Toe jy omdraai om die blomme op die eetkamertafel te gaan sit, pluk een van jou kinders aan jou hemp. Verskrik verloor jy jou greep op die vaas en dit val op die kombuisvloer en breek aan stukkies. Porseleinskerwe en blomme lê oor die kombuisvloer gestrooi in 'n al groter wordende plas water. Die vaas is in meer as 'n dosyn stukkies gebreek; dit is onherstelbaar.
Miskien is dit hoe jy voel: So stukkend dat niks jou ooit kan heel maak nie. Baie van ons voel so. Dit is 'n leuen. Ja, ons is gebroke, en ons sal nooit volkome heel wees in hierdie leeftyd nie. Maar onherstelbaar? Nee. Geen mens is so ver heen dat God nie in en deur ons kan werk as ons Hom toelaat nie.